
IOAN  BUTEANU

fiu al Sighetului

Ioan  Buteanu s-a născut la 12 mai 1821, la Sighetu Marmaţiei. Aici a urmat şcoala gimnazială, tatăl său, Gh. I. Buteanu, îndeplinind funcţia de jurat în comitatul Maramureş. Mama sa, Maria Buteanu, româncă de neam nobil din Maramureş, i-a dat, cât a trăit, o aleasă educaţie.


„Familia Buteanu este una din cele mai vechi familii nobile româneşti, rămurită în comitatul Maramureş şi în districtul Cetăţii de Piatră.” 


Ioan Buteanu a rămas orfan de mamă încă din copilărie, la 12 ani. După ce tatăl său s-a recăsătorit cu o femeie de alt neam, statornicindu-se astfel în casă o altă limbă şi obiceiuri cu totul străine de cele româneşti, acesta a fost trimis la liceul din Carei.

Potrivit profesorului Ioan Bilţiu-Dăncuş, Buteanu este descendentul unei familii de vechi nobili maramureşeni. Butenii erau de origine nobilă, din zona Chioarului, Şomcuta Mare unde familiile lor au deţinut roluri însemnate pe vremea Rakoczeştilor (1704 – 1711).
  


Această informaţie este completată de profesorul Silviu Dragomir, care mai afirma că Ioan Buteanu „n-a vânat situaţii, nici n-a alergat după ambiţii deşarte; dacă le-ar fi căutat, uşor le-ar fi putut găsi cu obârşia sa nobilă, sub regimul feudal”.
 


Dar iată că, după cum povestea prietenul său, Eliseiu J. Armatu
, unul dintre prefecţii legiunilor româneşti în anii revoluţiei, la liceul din Carei, tânărul Ioan Buteanu, aflat în clasa a III-a liceală, a auzit vorbind un bătrân profesor de istorie despre nobila origine latină a românilor din Ungaria. Lauda la adresa neamului din care ştia că se trage prin sângele mamei sale l-a făcut pe micul elev să ia hotărârea de a învăţa româneşte şi să-i mărturisească şi tatălui său această decizie. Pentru a nu-i încurca socotelile, tatăl său l-a trimis, însă, la o şcoală mult mai îndepărtată şi anume la liceul din Zagreb (Croaţia). „Ioan Buteanu suferia cu mult înainte de furtuna, care s-a deslănţuit asupra Transilvaniei în 1848, de «boala românismului». Din cauza simţămintelor sale naţionale fu silit să rupă pe-un timp cu familia sa, retrăgându-se în Croaţia, de unde s-a întors tot atât de neînduplecat în convingerile sale fireşti”.
 Aici îşi va termina Ioan Buteanu studiile secundare, fără a uita însă de vechea problemă a originii sale româneşti. Sentimentele patriotice ce creşteau încet, încet, în sufletul său erau favorizate de climatul puternic naţionalist instaurat de gruparea Ljudevit Gaj, care propaga naţionalismul „cu un fanatism feroce”.
 Îndată după terminarea studiilor liceale, Ioan Buteanu se îndreaptă spre Blaj, unde îl întâlneşte pe profesorul său, Ioan Rusu, care i-a spus atunci care sunt diferenţele dintre mişcarea naţionalistă croată şi cea românească din Transilvania: „Fiul meu, toate sunt bune şi frumoase câte ai învăţat de la Croaţi. Află, însă, că poziţiunea noastră şi toate împrejurările noastre diferă mult de ale croaţilor. Diferenţa principală este că Croaţii vor să conserve aceea ce au până astăzi; din contră, noi Românii avem să ne recâştigăm cele răpite de secole. Va veni însă timpul şi pentru noi, el nici nu este aşa departe. Să-l aşteptăm preparându-ne în linişte. Iar dumneata, dacă vrei să reintri în sânul naţiunii noastre şi să-i fii în adevăr folositor, du-te la Pesta şi învaţă drepturile, că noi avem foarte mare trebuinţă de legişti. Dar să-ţi înveţi şi limba maternă perfect, căci dacă vrei să le ajuţi românilor, trebuie neapărat să le vorbeşti în limba lor.” 
 

După terminarea studiilor juridice la Budapesta, Ioan Buteanu se reîntoarce acasă, în Maramureş, la Sighetu Marmaţiei, pentru a practica avocatura şi a-şi afirma calitatea de fiu iubitor al Maramureşului. Implicându-se adânc în propaganda naţională, este arestat de două ori pe parcursul a doi ani, pentru cuvântările sale. „În fine, Buteanu era p-aci să-şi piardă viaţa în Maramureş, de unde a scăpat numai ca prin urechile acului, mai ales de furia renegaţilor”.
 Interzicându-i-se să mai profeseze avocatura în Maramureş, dezmoştenit de tatăl său, care nu dorea să se pună rău cu autorităţile şi nici cu cea de-a doua soţie, părăseşte Maramureşul în care s-a născut şi se stabileşte la Abrud,
 unde se implică în acţiunea tinerei generaţii paşoptiste, fiind ales, împreună cu Avram Iancu, în Comitetul Naţional, constituit sub preşedinţia episcopului Şaguna.


În data de 28 martie 1848, îl găsim pe Ioan Buteanu, în calitate de participant, la adunarea tineretului din Cluj, unde se cerea cu hotărâre înfiinţarea unui „municipiu civil propriu” şi aşezarea românilor în drepturile lor fireşti, pentru ca, în acest municipiu, să-şi poată întrebuinţa şi cultiva limba naţională.
 


În ziua de 3 aprilie 1848, Buteanu iniţiază adunarea de la Abrud, iar în 5 aprilie pe aceea de la Câmpeni, ocazii cu care se lansează un apel de colaborare, adresat naţiunii maghiare, unde se specifică toate dorinţele românilor: angajarea de interpreţi români atât la guvern, cât şi la oficiile judecătoreşti; introducerea limbii române în biserici şi în şcolile româneşti.


Buteanu a urmat sfatul profesorului Rusu, de a învăţa perfect limba română, încât, vorbind mulţimilor adunate pe Câmpul Libertăţii de la Blaj, în 3/15 mai 1848
, a atras atenţia - alături de Iancu - scriitorului Alecu Russo, care-i comunică lui Bălcescu: „Pe doi bărbaţi i-am auzit grăind româneşte. Unul dintre cei doi (Ioan Buteanu) zicea: «Ungurii vreau unio! Ştiţi ce vrea să zică Unio? că până acum ne-au încălecat pe păr şi acum vor să ne pună şi şeaua în spinare.» Al doilea (Avram Iancu) striga: «Uitaţi-vă pe câmp, românilor, sunteţi mulţi ca cucuruzul brazilor, suntem mulţi şi tari că Dumnezeu e cu noi.»” În plus, Buteanu arată că, prin punerea pe primul plan a problemei Uniunii Transilvaniei cu Ungaria, „clasa conducătoare a feudalilor îşi menţine dominaţia socială şi naţională asupra populaţiei româneşti”.
 La această adunare au participat şi „mulţi români maramureşeni, dintre care la întoarcere mulţi au fost spânzuraţi de honvezi la Săcel, Şăieu, Ciarda etc.” 


„În primele zile ale lunei noemvrie, loan Buteanu alergă cu o bună parte a oamenilor din prefectura sa în tabăra căpitanului Gratze, luptând alături de ceilalţi prefecţi în valea Mureşului. O altă ceată de trei mii de oameni ai trupelor sale - zice Iancu - o pornise din comitatul Zarand, cu două tunuri de lemn, sub comanda tribunilor Dionisie Darabant şi loan Corcheş spre Huedin, cu însărcinarea de a opri acolo, sau la Lacul Negru, înaintarea Ungurilor spre Cluj. Întâlnirea cu duşmanul avu loc în 7 noemvrie şi prima ciocnire a adus Românilor biruinţă; dar peste noapte «vrăjmaşul», primind ajutoare însemnate din Ungaria, îi respinse pe toată linia silindu-i să se retragă în munţii din apropiere. Tot în primele zile ale lunei noemvrie avu loc şi catastrofa de la Târnova,unde pieriră mai mult de 800 de Români în frunte cu sublocotenentul Clima, detaşat cu câteva unităţi de armată regulată în Zarand.


Veştile despre înfrângerile suferite de Români în aceste părţi ajunseră îndată şi la Teiuş, unde căpitanul Gratze fixă, înconjurat de prefecţi, condiţiunile de capitulare pentru delegaţia din Aiud, care veni să predee oraşul. Se hotărî îndată ca pentru restabilirea situaţiei militare, atât de compromisă, Buteanu să grăbească, însoţit de Balint şi căpitanul Ivanovich, în prefectura sa. Comandantul cetăţii Alba-Iulia întări trupele care se reîntorceau de la Teiuş, cu o companie, iar la Mihăileni trupele se uniră şi cu oamenii lui Nicolae Begnescu, Tyrteul luptelor naţionale din 1848. La sosirea în Zarand mai primiră un ajutor foarte însemnat şi din prefectura Hunedoarei în gloatele conduse de subprefectul Anton Grigorescu. Numărul luptătorilor crescu astfel destul de considerabil şi acest conglomerat de trupe regulate şi gloate ar fi putut desfăşura o energie impunătoare, dacă ar fi avut un conducător temut de toţi. Buteanu avu să lupte de la început cu prejudiţiile căpitanului Ivanovich, care de pe atunci îşi vădea incapacitatea şi încăpăţânarea. O simplă scrisoare a unui lucrător din minele de cărbuni, care refugiindu-se cu Ungurii la venirea Românilor, anunţa pe soţia sa rămasă acasă, că în curând se vor întoarce, îl determină pe Ivanovich să se retragă cu toate trupele regulate, fără să fi încercat vreo ispravă militară. Retragerea s-a făcut la 17  noemvrie şi de la această dată Buteanu, părăsit şi de Balint, care primise o nouă misiune militară, «s-a văzut silit să lupte singur multe luni de zile, în contra puterii covârşitoare a duşmanului; până ce, după încordări mai presus de puterile sale, s-a retras». El luptă cu entuziasm în mijlocul munţilor până la consfătuirea de la Mihăileni.


În această întrevedere cu Dragoş se încinse o discuţie foarte aprinsă între acesta şi Buteanu. Cel din urmă reproşă Românilor din Ungaria, că s-au aliat cu cel mai puţin liberal dintre popoare, cu Ungurii, care de mărinimoşi ce sunt în liberalismul lor pripit, voiesc să înghită pe Români, Croaţi şi Sârbi. Într-un elan sufletesc declară deputatului Dragoş că de dragul limbei române ar renunţa la paradis şi că vrea «libertate naţională sau moarte»”.


În primăvara anului 1849, pictorul Barbu Iscovescu, revoluţionar pribeag din Muntenia, a petrecut câteva luni în Munţii Apuseni, alături de fruntaşii revoluţiei. El a avut fericita ocazie de a prinde sub penelul său figurile celor doi prefecţi, Avram Iancu şi Ioan Buteanu. În zilele noastre, originalul portretului lui Iancu se găseşte la Academia Română Bucureşti, iar cel al lui Buteanu este păstrat la biblioteca liceului din Blaj.

Atunci când românii sunt nevoiţi să recurgă la arme, organizându-se militar în patru prefecturi corespunzătoare zonelor de luptă din Munţii Apuseni, Ioan Buteanu devine prefectul Zarandului. Avram Iancu, părintele Simion Balint din Roşia şi Petru Dobra conduc celelalte trei prefecturi.

Rapoartele primite de Kossuth de la comandanţii şi comisarii săi cu privire la situaţia din Zarand sunt foarte preţioase, deoarece ne zugrăvesc tabloul fidel al taberei maghiare. Puţinele informaţii conţinute în rapoartele prefecţilor Avram Iancu şi Simion Balint pot fi întregite şi cu colecţia de acte şi scrisori ale fostului comisar Sánta G., administratorul civil al Zarandului, numit de către guvernul maghiar la începutul anului 1849. Rapoartele autorităţilor ungureşti ne vorbesc adesea despre documente confiscate de la fruntaşii români. (De la Florian Micaş s-au confiscat 67 de scrisori, iar de la Nicolae Solomon, 83 de scrisori.)
 În anumite colecţii, cum sunt cele rămase de la Papiu Ilarian şi de la George Bariţiu şi păstrate în depozitul Academiei Române Bucureşti, există documente despre care putem presupune, fără riscul de a greşi, că  au făcut parte din dosarele prefecţilor români din acea vreme, implicit ale lui Ioan Buteanu şi ale lui Avram Iancu. Acestea aşteaptă şi astăzi să fie scoase la lumină şi puse în valoare, dată fiind extraordinara lor valoare documentară.


Când Kossuth îl trimite, în aprilie 1849, pe deputatul Dragoş să negocieze cu românii, Ioan Buteanu participă la discuţii alături de Avram Iancu şi Petru Dobra. Dragoş primise de la Kossuth salv-conduct, în care se specifica: „Prin aceasta se împuterniceşte (Dragoş) pentru cazul că ar veni, de fapt, în contact cu sus-numiţii (fruntaşi români) să asigure în numele guvernului maghiar drum liber, scutit de orice violare, tuturor celor cu care va trata, şi anume spre locul tratativelor şi de acolo îndărăt la întoarcere, dispunând prin aceasta tuturor autorităţilor, comisarilor guvernului, căpeteniilor de oficii şi funcţionarilor singuratici cărora domnul deputat va afla necesar a le arăta acest ordin deschis, să-şi ţină de strânsă datorie a respecta şi a face pe toţi să respecteze liberul salvus conductus promis de mine în numele naţiunii.” 


Ignorând aceste dispoziţii, maiorul Hatvani atacă Abrudul, unde se purtau negocierile, ocupându-l. Avram Iancu părăsise oraşul înainte ca armatele ungureşti să-l atace, însă Buteanu şi Dobra erau încă prezenţi la negocieri. Cei doi sunt arestaţi în data de 10 mai 1849 din ordinul lui Hatvani şi ulterior vor fi omorâţi mişeleşte, mai întâi Dobra, iar apoi Buteanu.


Se pare că nu numai Hatvani, ci însuşi Kossuth este vinovat de moartea celor doi prefecţi. În acest sens, istoricul Silviu Dragomir relatează, bazându-se pe documente scrise existente  şi pe care chiar istoriografia ungurească de după 1945 le-a pus în valoare: „Hatvani primise ordin să surprindă pe români în toiul tratativelor. N-a pornit  spre  Abrud  decât după ce i s-a dat îndrumarea precisă din partea lui Kossuth.” 


Acelaşi profesor Silviu Dragomir subliniază personalitatea marcantă a acestui fiu al Maramureşului: „Fruntaşii români din Beiuş, acuzându-l pe Hatvani, relevă cu tot dreptul că prin omorârea lui Buteanu s-a pierdut singurul om cu care ar fi fost în stare să netezească terenul pentru realizarea păcii. Dispariţia sa prematură de pe arena de luptă politică a românilor din Transilvania a pricinuit o pierdere pe care o va simţi decenii de-a rândul generaţia luptătoare de la 1848: după încheierea Revoluţiei, Buteanu ar fi fost chemat să conducă lupta de rezistenţă împotriva perfidei tiranii a Habsburgilor.” 


Informaţiile referitoare la cele din urmă zile ale prefectului Ioan Buteanu lipsesc. Se ştie doar că acesta a fost arestat în mod abuziv, împreună cu prefectul Petru Dobra, încălcându-se cuvântul solemn dat de Kossuth, guvernatorul ungar, în numele naţiunii maghiare, potrivit căruia se va respecta „liberul salvus conductus”. Însuşi Hatvani confirmă arestarea în raportul său din 14 mai 1849 adresat lui Kossuth: „Pe şefii Ioan Buteanu şi Dobra i-am arestat, deşi domnul deputat Dragoş le-a acordat amnistie în temeiul împuternicirei sale afirmative, dar pe cel din urmă l-a reclamat furia maghiarimii oprimate de acolo, iar pe cel dintâiu l-am transportat sub pază aici la Brad şi astăzi l-am predat domnului Kovacs Agoston, comisar al guvernului”.


Vasile Moldovan descrie în Memoriile sale reacţia prefectului Buteanu la aflarea veştii că Hatvani a intrat în Abrud şi că va fi în curând arestat: „El sosi acasă la  ora 11 şi jumătate, însă, fără a zice un cuvânt, se trânti pe pat, se răzimă cu spatele de părete, îşi aşeză mâinile pe palme, între genunchi şi lungă vreme nu am putut scoate nici un cuvânt din gura sa”.


În primele zile ale captivităţii lui Buteanu, trupele lui Hatvani, pornite de la Abrud înspre Brad, care-i duceau pe prefect şi pe tânărul Viţianu (Constantin Racoviţă) legaţi de un tun şi înconjuraţi de un cordon des de soldaţi, au fost continuu hărţuite de cetele lui Iancu. Moţii din Zarand făceau o ultimă şi disperată încercare de a-şi elibera prefectul. Erau, însă, prea puţini şi prea slab înarmaţi pentru a izbândi în acţiunea lor, cu atât mai mult cu cât armata duşmană se putea desfăşura acum în linie de bătaie, apărată fiind de cavalerie şi susţinută de artilerie.


Înainte de a pleca a doua oară la Abrud, maiorul Hatvani l-a lăsat pe Buteanu în grija comisarului guvernului, Kovacs Agoston. Acest fapt susţine ideea potrivit căreia, el, Hatvani, nu se gândea în acel moment să-l execute pe prefectul arestat, mai ales că acesta invoca, fără îndoială, ordinul deschis dat de Kossuth. În consecinţă, până în 14 mai, Buteanu a fost ţinut sub arest la Brad. Plecarea în 15 mai a lui Hatvani spre Abrud, cu forţe militare proaspete, a lăsat Bradul în paza unei garnizoane de abia două sute de soldaţi.


În aceeaşi zi de 15 mai, garnizoana a fost preluată de noul comandant, numit de guvernul ungar. Acesta a luat îndată măsuri pentru a se aduce ajutoare din toate părţile, căci armata lui Hatvani era din nou în dificultate, dând asalturi deznădăjduite pentru a ocupa trecătorile, drumurile şi podurile apărate de moţii lui Iancu. Maiorul Hatvani a fost nevoit să se retragă la Brad în seara zilei de 19 mai, împreună cu doi-trei ofiţeri şi câţiva soldaţi. A doua zi, în 20 mai, trupele ungureşti din Brad şi-au început, în grabă, retragerea spre Hălmagiu, apoi către comitatul Aradului, pentru a se putea refugia mai uşor în Ungaria.


După această dată, prefectul Buteanu va mai asista numai pentru trei zile la retragerea în dezordine a trupelor ungureşti. Tradiţia spune că după o noapte de chef, în dimineaţa zilei de 23 mai, maiorul Hatvani le-a poruncit soldaţilor săi să-l spânzure pe Buteanu. Ultimele cuvinte ale prefectului Zarandului au fost menţionate de Iancu în raportul său: 


„- Mor liniştit, deoarece văd îndeajuns răzbunată moartea mea prin cele două înfrângeri ale ungurilor la Abrud.” 


Există în presa vremii două relatări contradictorii făcute de un oarecare ofiţer ungur, pe nume Rákosy, despre uciderea prefectului Ioan Buteanu. În anii ’60 ai veacului trecut, el povestea cum, în dimineaţa zilei de 23 mai, ofiţerii unguri au stat ascunşi într-o cârciumă din apropiere, pentru a nu fi martori ai infamiei maiorului Hatvani, acesta din urmă fiind nevoit să execute el însuşi sentinţa dată. În al doilea articol, apărut în 1881, Rákosy povesteşte însă că Buteanu ar fi ales să-şi pună singur ştreangul de gât, pentru a nu fi atins de mâna duşmanului.


Printre foştii tovarăşi ai lui Buteanu circula însă o versiune diferită a scenei tragice a morţii prefectului, potrivit căreia Hatvani i-ar fi dat poruncă lui Buteanu să se spânzure de creanga unei sălcii. Arestatul a protestat în limba maghiară împotriva nelegiuirii, spunând: „Am salvus conductus de la Kossuth. Eu mor, dar nu mă tem de moarte, căci am stat zi de zi în faţa ei. De altfel, fraţii mei vor răzbuna moartea mea violentă.”  Hatvani îl întrerupse, poruncindu-i să nu mai vorbească. Imediat după aceasta, Buteanu a scos din buzunar o pungă plină cu galbeni, aruncând-o la picioarele maiorului: „Luaţi-o, tâlharilor. Pentru asta vă luptaţi voi, nu pentru libertate.” Ulterior, un ţăran român, Ioan Coste din Iosaş, a fost lăsat să taie funia cu care era spânzurat Buteanu şi să-l îngroape, fără capac de sicriu, la marginea drumului, nu departe de Criş.


Alţi trei români au fost spânzuraţi de Hatvani în aceeaşi zi: preotul din Iosaş şi primarii din Iosaş şi Iosăşel. Ei şi-au găsit odihna, asemeni prefectului Zarandului, la câţiva paşi de apele Crişului. 


Prefectul Zarandului, Ioan Buteanu, era considerat ca unul dintre cei mai populari eroi ai tinerilor care au făcut revoluţia la 1848. Alături de Avram Iancu este, poate, tipul cel mai reprezentativ al fruntaşilor noştri care s-au smuls din braţele culturii străine pentru a se dedica cu trup şi suflet politicii româneşti din Ardeal, din acea vreme.


La două decenii de la moartea lui Ioan Buteanu, avocatul Dionisiu Păşcuţiu s-a ocupat de ridicarea unui monument de piatră la mormântul eroului tragic dispărut. Prin urmare, după douăzeci de ani, la 10 septembrie 1869, osemintele prefectului Zarandului au fost exhumate şi aşezate în loc sfinţit, în cimitirul de la Gurahonţ. Cu această ocazie, s-au adunat pentru a-l cinsti intelectuali români de pe tot cuprinsul Ardealului, în frunte cu foştii prefecţi Simion Balint şi Axente Sever. Avram Iancu însuşi, în straiele-i ponosite, întrupare a tragediei neamului său, a asistat la prohodul celui ce murise apărând idealurile lor comune. Au slujit la prohod doisprezece preoţi de ambele confesiuni, în frunte cu protopopul Balint care a istorisit apoi, pe scurt, viaţa fostului său coleg. 


După cum spunea avocatul Păşcuţiu, „fu un moment dintre cele mai pătrunzătoare, când cei adunaţi înconjurară pre Avram Iancu, acest sacrificiu viu al naţiunei române şi beură cu toţii la provocarea eroului nefericit, în memoria lui Buteanu”.


Un alt avocat, Mircea B. Stănescu, vorbi îndoliatei adunări, arătând „virtuţile lui Ioan Buteanu, atât în privinţa patriei şi a naţiunei române, cât şi a umanităţii”.
 Poetul Ioniţă Bădescu citi o poezie ocazională, iar la sfârşit, preotul Nicolae Butariu din Bodeşti a amintit principiile pentru care s-au luptat românii din Transilvania şi pentru care a murit, ca un martir, Ioan Buteanu. Preotul Butariu şi-a încheiat cuvântarea printr-un apel sugestiv: „Deci, fraţilor români, Ioan Buteanu a luptat pentru  dreptate,  libertate, şi egalitate. El a căzut. Să începem şi noi de acolo, să nu încetăm, între barierele legei, a susţine lupta, a reclama dreptatea, egalitatea şi libertatea. Arma cuvântului este arma noastră, la care nu vom renunţa niciodată şi dacă această armă a noastră nu va avea rezultatul dorit, o vom lăsa fiilor noştri. Astfel blăstămul lor nu ne va urmări”.


Sărbătoarea comemorativă s-a încheiat în acordurile imnului „Deşteaptă-te române” şi ale celor „80 de tunete de treascuri” (80 salve de tun) trase în memoria lui Ioan Buteanu, eroul maramureşean pe a cărui cruce modestă se scrisese: „Ici sunt osamintele fericitului Ionu Buteanu, unulu dintre martirii naţiunei române ucisu perfidaminte în an. 1849 ziua 23 lunei Maiu. Pusu 1869.”


În anul 1904, la 55 de ani de la moartea sa, osemintele lui Buteanu au fost pentru a doua oară exhumate sub îngrijirea „Asociaţiunei” şi duse la Ţebea, unde au fost aşezate alături de mormântul lui Avram Iancu, tovarăşul său de idealuri şi de suferinţe. Cei doi martiri se vor odihni împreună aşa cum au trăit şi cum au luptat, la umbra coroanei seculare a gorunului lui Horea. În anul 1924 „regele desrobitor, Ferdinand I-ul s-a închinat la mormântul celor mai viteju prefecţi ai noştri, ai revoluţiei din 1848-1849, cimitirul de la Ţebea a fost consacrat ca loc sfânt, Panteon al întregului neam românesc”. 


Nimeni nu poate vorbi despre revoluţia de la 1848 din Transilvania sau despre mişcarea în fruntea căreia s-a aflat Avram Iancu fără să pomenească şi numele lui Ioan Buteanu, eroul martir al luptei pentru drepturile românilor din Ardeal, ridicat din rândul maramureşenilor. 

A N E X Ă

COMEMORAREA  EROULUI  MARTIR

IOAN  BUTEANU  

Sighetu Marmaţiei, 22-23  mai  1999


Jertfa lui Ioan Buteanu constituie una din cele mai frumoase pagini din istoria zbuciumată a poporului ardelean, alături de ceilalţi eroi: Horea, Cloşca, Crişan şi Avram Iancu.

Mândrie a neamului întreg, Ioan Buteanu este, mai întâi de toate, o mândrie a Maramureşului istoric, a  ţinutului care în decursul istoriei sale ne-a dat multe exemple de eroism românesc. Viaţa eroică a lui Ioan Buteanu este cea mai frumoasă pildă a virtuţilor neamului nostru şi trebuie bine cunoscută de urmaşii urmaşilor noştri.


Mult timp, nu s-a vorbit despre obârşia maramu-reşeană a luptătorului pentru drepturile românilor din Transilvania, a celui care a fost Ioan Buteanu. În 1934, profesorul Ioan Bilţiu-Dăncuş lansează ideea generoasă a înălţării unui monument în memoria patriotului maramureşean în gazeta „Graiul Maramureşului”, în numărul 68 din 29 noiembrie, anul III, 1934, p. 2-3. Ziarul „Graiul Maramureşului”, în numerele sale 71 şi 72 din 25 decembrie 1934, publica scrisoarea abatelui de Sâniob, dr. Iosif Pop, din care redăm un fragment unde îşi exprima dorinţa: „oare noi maramureşenii, când ne vom trezi spre a cinsti memoria şi faptele măreţe ale tribunului Buteanu... Am simţit un impuls puternic să deschid lista de subscripţii pentru eternizare în Maramureş - memoriei martirului Ioan Buteanu, ca un strănepot al lui. Vă rog a primi din modestele mele posibilităţi suma de lei 5.000 ca primă contribuţie”.
 În acelaşi număr al gazetei s-a anunţat constituirea în acest scop a unui comitet.


Deşi în 1934 s-au adunat nişte fonduri, acţiunea nu s-a putut concretiza la Sighetu Marmaţiei localitatea unde acesta s-a născut, din mai multe motive. Însă ideea lansată atunci de profesorul Bilţiu-Dăncuş a fost finalizată doar cu punerea unei plăci de tablă pe stâlpul porţii de la casa Buteanu, care ulterior, la venirea războiului, în 1940, a fost eliminată. 


Această acţiunea a fost continuată cu recunoştinţă şi entuziasm  de  Vasile Iuga de Sălişte,  autorul acestei cărţi şi preşedinte al Societăţii Culturale Pro Maramureş „Dragoş Vodă” Cluj-Napoca. 


În discursul din 23 mai 1999, cu ocazia dezvelirii bustului, spuneam în încheiere: 


„Sper să fiu sprijinit şi în continuare de fiii Maramureşului pentru a cinsti aşa cum se cuvine memoria acestui erou al Maramureşului, pentru ca amintirea numelui şi a faptelor sale să dăinuiască veşnic.


Mulţumesc pe această cale tuturor celor care au îmbrăţişat propunerea mea şi în primul rând primarului ing. Ioan Bledea şi viceprimarului Grigore Şteţ care, împreună cu întreg Consiliul local al Primăriei municipiului  Sighetu Marmaţiei au dat dovadă că sunt adevăraţi fii ai Maramureşului, aprobând dezvelirea bustului lui Ioan Buteanu la data de 23 mai 1999, conform protocolului. 


Primăriei  municipiului Sighetu Marmaţiei i-a revenit sarcina găsirii locului de amplasare şi construcţia soclului statuii, iar Societăţii Culturale Pro Maramureş „Dragoş Vodă” realizarea bustului din bronz şi punerea plăcii din marmură la casa Buteanu.


Mulţumim tuturor fiilor Maramureşului pentru sprijinul acordat la ridicarea bustului lui Ioan Buteanu. 

În mod special mulţumim d-lui Ioan Marchiş, artist plastic, director Fundaţia Culturală „ARCHEUS”, fiu al Bârsanei - Maramureş, pentru realizarea în miniatură a bustului Ioan Buteanu - plastică mică.

Un sprijin moral am primit din partea d-lui dr. Mihai Dăncuş, director al Muzeului Maramureşean din Sighet.

Totodată ţin să mulţumesc părintelui protopop Mihai Oprişanu, părintelui paroh Ioan Paul Tomoiagă şi d-lui prof. dr. Nuţu Roşca, care mi-au susţinut ideea amplasării plăcii comemorative a lui Ioan Buteanu, la casa unde acesta s-a născut, azi transformată în biserică ortodoxă .

Nu în ultimul rând aducem sincere mulţumiri  domnului Mihai Borodi, scupltor, pentru deosebitul sprijin şi contribuţie adusă la realizarea bustului Ioan Buteanu. 
Biserica are hramul „Sfinţii Apostoli Petru şi Pavel” este situată pe strada Bogdan Vodă, pe partea dreaptă la ieşirea din Sighet spre Vadu Izei.

Maramureşul şi maramureşenii pot fi mândri că din mijlocul lor s-a ridicat un astfel de erou martir, care prin faptele sale de luptător neînfricat în Revoluţia română din Transilvania din 1848-1849, a dovedit că în urmaşii voievozilor maramureşeni au renăscut virtuţile nobile româneşti.  

Vasile IUGA de Sălişte 

